ร้านซุ้มพระรามเป็นร้านอาหารไทย ร้านอาหารปักษ์ใต้ ที่เพิ่งเปิดใหม่ท้ายถนนละม้ายอุทิศค่ะ หากใครรู้จักร้านครัวข้าวหอมแล้วล่ะก็ ร้านนี้อยู่ถัดออกไปจากร้านครัวข้าวหอมเล็กน้อย และอยู่ฟากตรงข้ามของถนนค่ะ มีป้ายใหญ่เห็นได้ชัดตั้งอยู่ที่หน้าร้าน เรียกว่าถ้าใครหาไม่เจอล่ะก็นะ อืมมม 

ร้านนี้มีลักษณะเป็นร้านอาหารที่ก่อสร้างครัวไว้ตรงกลางค่ะ ครัว ห้องน้ำ อะไรต่างๆ จะอยู่ตรงอาคารชั้นเดียวกลางพื้นที่กว้าง ส่วนบริเวณรอบๆ อาคารนั้นจัดเป็นโต๊ะเก้าอี้สำหรับนั่งรับประทานอาหารของลูกค้า โดยจะมีทั้งโต๊ะเก้าอี้แบบโอเพ่นแอร์ไม่มีหลังคา กับแบบโอเพ่นแอร์ด้านในซุ้มนะคะ 

ได้ยินหลายคนบอกมาว่าร้านนี้ราคาอาหารไม่แรงเกินไปนัก เลยพาครอบครัวมาทานข้าวกันค่ะ พี่สาวที่แนะนำมาบอกว่ายำหัวปลีอร่อย เราก็เลยไม่พลาดที่จะสั่งเมนูนี้มาค่ะ ราคาจานนี้ 100 บาท รสชาติถึงกะทิมากๆ รสออกหวาน เค็มกำลังดี โดยส่วนตัวแล้วเราชอบรสชาติแบบนี้มากค่ะ ส่วนเมนูปลากะพงทอดน้ำปลา (350 บาท) นั้น ส่วนของเนื้อปลาเองก็หวานเพราะความสดอยู่แล้ว ทำให้หลานๆ เรากินกันเอร็ดอร่อยกันไป เมนูต้มแซ่บซี่โครงหมู (120 บาท) นั้นรสชาติธรรมดาค่ะ สำหรับผัดผักบุ้ง (50 บาท) เราไม่ได้กินนะคะ เห็นหลานๆ กินกันก็น่าจะเอร็ดอร่อยพอควรเลย และสำหรับเมนูสุดท้ายก็คือแกงป่า เมนูนี้แม่บอกว่าไม่เด็ดเท่าที่คิดไว้ค่ะ นางบอกว่ามาคราวหน้าขอสั่งเมนูอื่นจะดีกว่า

ร้านนี้ขายข้าวโถละ 60 บาท น้ำเปล่าขวดละ 15 บาท ส่วนน้ำแข็ง 10 บาทค่ะ



